लीबिया में मातम मना रहे लोगों पर गोलीबारी 15 मरे  
लीबिया के लोग 42 साल से चले आ रहे कज्जाफी शासन का खात्मा चाहते हैं लेकिन कज्जाफी ने कड़ा रुख अख्तियार कर लिया है।
लीबिया के बेंगजी शहर में मोअम्मर कज्जाफी के बलों ने प्रदर्शनकारियों की मौत का मातम मना रहे लोगों पर गोलीबारी की जिसमें कम से कम 15 की मौत हो गई और दर्जनों घायल हो गए। लीबिया के लोग 42 साल से चले आ रहे कज्जाफी शासन का खात्मा चाहते हैं लेकिन कज्जाफी ने कड़ा रुख अख्तियार कर लिया है।  लीबिया में पांचवें दिन भी सड़कों पर लोगों का प्रदर्शन जारी रहा। सुरक्षाबलों ने प्रदर्शनकारियों के शिविरों को नष्ट कर दिया है और समूचे लीबिया में इंटरनेट पर रोक लगा दी गई है। शनिवार को लोग 35 प्रदर्शनकारियों की मौत पर मातम मनाने के लिए एकत्र हुए लेकिन सुरक्षाबलों ने उन पर गोलीबारी कर दी। अस्पताल के एक सूत्र ने बताया कि इस गोलीबारी में 15 लोग मारे गए। एक व्यक्ति की लाश को देखकर ऐसा लग रहा था कि उसके सिर से विमानभेदी मिसाइल टकराई हो।  सूत्र ने टेलीफोन पर बताया कि बहुत से मृतक और घायल लोग यहां के डॉक्टरों के रिश्तेदार हैं। अधिकारी ने बताया कि ज्यादातर लोगों के सिर और सीने में गोलियां लगी हैं। अस्पताल खचाखच भरा है और लोग रक्तदान के लिए उमड़ रहे हैं। शनिवार को हुई इस हिंसा से पहले ह्यूमन राइट्स वाच ने अनुमान व्यक्त किया था कि विरोध प्रदर्शनों में कम से कम 84 लोग मारे गए हैं।